b'\n_START_ARTICLE_\nIsvara\n_START_SECTION_\nMaantiede ja asutus\n_START_PARAGRAPH_\nIsvaran kunta rajoittuu lounaassa Volossovan piirin Sabskin, l\xc3\xa4nness\xc3\xa4 Suuren-Ruudan, luoteessa Ropititsan ja pohjoisessa Kalttinan kuntiin sek\xc3\xa4 id\xc3\xa4ss\xc3\xa4 Leningradin alueen Hatsinan ja kaakossa Lugan piireihin. Pinnanmuodostukseltaan seutu on etup\xc3\xa4\xc3\xa4ss\xc3\xa4 j\xc3\xa4\xc3\xa4kauden muodostamaa kumpuilevaa tasankoa. T\xc3\xa4rkein joki on Izvarskoje-j\xc3\xa4rvest\xc3\xa4 alkunsa saava Izvarka, joka laskee Laukaanjoen sivujokeen Lemusaan. Isvaran kartanomuseon ymp\xc3\xa4rill\xc3\xa4 on 58,68 hehtaarin laajuinen luonnonmuistomerkkin\xc3\xa4 suojeltu alue._NEWLINE_Kunnan hallinnollinen keskus on Isvaran kyl\xc3\xa4. Sen lis\xc3\xa4ksi siihen kuuluu yhdeks\xc3\xa4n kyl\xc3\xa4\xc3\xa4 ja yksi asutus: Lemusa (ven. Limo\xc5\xbea), Mazanaja Gorka, Osertsa (Ozertitsy), Repola (Repolka), Saappola (Zapolje), Selissi (Seli\xc5\xa1t\xc5\xa1e), Sosnitsa (Sosnitsy), Sornova (T\xc5\xa1ornoje), Sosnova (Sosnovo) ja 46. kilometrin asutus eli Lesosklad. Keskuskyl\xc3\xa4n j\xc3\xa4lkeen toiseksi suurin asutuskeskus on yli 500 asukkaan Repola.\n_START_SECTION_\nHistoria\n_START_PARAGRAPH_\nIsvaran kyl\xc3\xa4 mainitaan ensimm\xc3\xa4isen kerran nimell\xc3\xa4 Vzvar Novgorodin Vatjan viidenneksen verokirjassa vuonna 1500. Kaprion kihlakuntaan kuuluneen pogostan keskus sijaitsi tuolloin Osertsan kyl\xc3\xa4ss\xc3\xa4. Seutu on historiallisesti ollut etup\xc3\xa4\xc3\xa4ss\xc3\xa4 ven\xc3\xa4l\xc3\xa4isten asuttamaa. Harvat inkerinsuomalaiset kuuluivat Moloskovitsan luterilaiseen seurakuntaan._NEWLINE_Isvaran kartano on ollut olemassa jo 1600-luvun ruotsalaisaikana. 1700-luvun alussa se kuului sotamarsalkka Boris \xc5\xa0eremetevin pojalle Mihailille ja 1800-luvun puoliv\xc3\xa4liss\xc3\xa4 von Weymarnin aatelissuvulle. 1800-luvun lopulla siell\xc3\xa4 vietti lapsuutensa ven\xc3\xa4l\xc3\xa4inen taiteilija Nikolai Roerich. Vuonna 1912 kartano muutettiin maataloussiirtolaksi ja neuvostoaikana vankisiirtolaksi, joka toimi 1950-luvun alkuun saakka. Vuonna 1927 Isvaraan perustettiin dolomiittitehdas ja vuonna 1935 kalkkitehdas, joka suljettiin 1980-luvulla. Nykyinen, vuonna 2004 perustettu kunta on saanut alkunsa 1920-luvulla syntyneest\xc3\xa4 kyl\xc3\xa4neuvostosta, joka muutettiin volostiksi vuonna 1994.\n_START_SECTION_\nLiikenne, talous ja palvelut\n_START_PARAGRAPH_\nIsvaran kautta kulkee Volossovasta Sosnovaan johtava maantie. Repolasta ja Isvarasta on linja-autoyhteydet Volossovaan._NEWLINE_Kunnan alueella harjoitetaan puunhankintaa. Isvarassa toiminut maatalousyritys Udarnik on konkurssitilassa._NEWLINE_Keskuskyl\xc3\xa4n palveluihin kuuluvat lastentarha, keskikoulu, kulttuuritalo, kirjasto, pieni poliklinikka, vanhainkoti, joukko kauppoja ja posti.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nIsvaran huomattavin n\xc3\xa4ht\xc3\xa4vyys on vuonna 1984 avattu Nikolai Roerichin kartanomuseo, johon kuuluu goottilaistyylisen p\xc3\xa4\xc3\xa4rakennuksen lis\xc3\xa4ksi puistoalue, talousrakennuksia ja 1900-luvun alussa pystytetty maataloussiirtolan koulurakennus. Museossa k\xc3\xa4y vuosittain noin 8\xc2\xa0000 vierasta.'